Dr. Dre

André Romelle Young (sündinud 18. veebruaril 1965), esinejanimega Dr. Dre, on Ameerika Ühendriikide räppar, produtsent ja nelja Grammy auhinna võitja. Tema omanduses on plaadifirma Death Row Records ning ta kuulus gangsta räpi bändi N.W.A.

Noorusaeg

Dr. Dre sündis suure kuritegevuse poolest tuntud linnas Comptonis California osariigis. Juba väikse lapsena meeldis Drel keerutada vinüülplaate, kuna tema perel oli palju 1960. ja 1970. aastate R&B-plaate. 1968. aastal lahutas Dre ema Verna Dre isast, hiljem jäi rasedaks teisest mehest ja 1972. aastal abiellus tollega.

1976. aastal hakkas Dre käima Vanguard Juniori keskkoolis, aga kuna ta oli jõugu liige, viidi ta üle Roosevelt Juniori keskkooli. Dre vahetas veel kaks korda kooli, kuna tal olid halvad hinded. 1984. aastal liitus ta World Class Wreckin' Cru plaadifirmaga ja alustas esimeste räpplugude kirjutamist. Esimeseks hitiks sai lugu "Surgery". Seda müüdi Comptoni piirkonnas 50 000 eksemplari.

Muusikakarjäär
N.W.A

1986. aastal kohtus Dre räppari Ice Cube'iga, kes soovitas Drel räppida lugusid Ruthlessi plaadifirma all, mida juhtis tuntud räppar ja narkodiiler Eazy-E. Koos moodustati bänd, liikmeteks tulid veel MC Ren ja DJ Yella, Arabian Prince ja The D.O.C. N.W.A räppis lugusid enamasti kuritegevusest ja elust tänaval. Esimesteks suurteks hittideks said "Fuck Tha Police" ja "Straight Outta Compton". Üldse saatis bändi USA-s suur edu.

Varsti mindi omavahel tülli, kuna Ice Cube ja Dr. Dre süüdistasid Eazy-E-d bändi eelarvest raha varastamises. Mõlemad mehed lahkusid bändist. Dre ja Eazy vahel puhkes vaen ja hakati teineteisele solvavaid lugusid räppima.

Death Row Records

Pärast tüli Eazy-E-ga ja lahkumist N.W.A-st hakkas Dre oma soolokarjääri ette valmistama. Koos teise räppari Suge Knightiga asutasid nad oma plaadifirma Death Row Records.

1992. aastal andis Dre välja oma esimese singli filmi "Deep Cover" jaoks. Samal aastal tutvus Dre ka Snoop Doggi ja Warren G-ga. Koos hakati lugusid räppima ja Dre andis välja oma esimese plaadi "The Chronic", mis osutus väga edukaks. 1993. aastal võitis Dre selle plaadiga Grammy auhinna loo "Let Me Ride" eest. Veel aitas Dre produtseerida Snoop Doggi esimest albumit "Doggystyle" ning veel paljude räpparite albumeid.

1995. aastal võttis plaadifirma Death Row Records oma hoole alla tuntud räppari 2Pac, kuid peagi lahkus Dre plaadifirmast, kuna süüdistas Suge Knighti firmast raha varastamises. Dre tegi päris oma plaadifirma Aftermath Entertainment. Kuid pärast 2Paci surma Death Row Recordsi albumimüük enam nii hästi ei läinud.

Aftermath Entertainment

Dre andis välja albumi "Dr. Dre Presents the Aftermath". Uue plaadifirma all hakkasid oma esimesi hitte räppima sellised mehed nagu Nas, Foxy Brown, AZ ja Nature Present. 1998. aastal võttis Dre plaadifirma alla lugusid räppima valgenahalise Detroiti räppari Eminemi, keda saatis laialdaselt kogu maailmas suur edu.

1999. aastal andis Dre välja oma teise albumi "2001", milles tegid kaasa Devin the Dude, Hittman, Snoop Dogg, Xzibit, Nate Dogg ja Eminem. Järgmisel aastal võitis Dre oma teise Grammy auhinna kui aasta parim muusikaprodutsent.

2001. aastal osales Dre filmides "The Wash" ja "Training Day". Järgmistel aastatel aitas Dre tippu tõusta 50 Centil ja The Game'il. Ta produtseeris 50 esimest albumit ja tegi kaasa muusikavideos "In Da Club", peale selle aitas ta Eminemil oma plaadifirmat asutada.

Diskograafia

 1992 – "The Chronic"
 1999 – "2001"
 2015 – "Compton"

Filmograafia

1992 – "Niggaz4Life: The Only Home Video" 		
1994 – "Set It Off" 	
2000 – "Up In Smoke Tour" 	
2001 – "Training Day" 	
2001 – "The Wash"

Välislingid

 Koduleht
 MySpace
 IMDb profiil

Kategooria:Ameerika Ühendriikide räpparid
Kategooria:Ameerika Ühendriikide lauljad
Kategooria:Ameerika Ühendriikide muusikud
Kategooria:Sündinud 1965